Til skoðunar er að herða aðgerðir á landamærunum til að koma í veg fyrir að smit berist inn í landið., að því er fram kom á upplýsingafundi Almannavarna í morgun. Þórólfur Guðnason sóttvarnalæknir sagði á upplýsingafundi í morgun, erfitt að segja til um það nú hvernig reglurnar innanlands verði, en ef tekst að halda ástandinu góðu sé hann vongóður um nokkuð frjálslegt sumar.
Engin smit greindust innanlands í gær og fyrradag. Þórólfur upplýsti á fundinum að til að tryggja áframhaldandi góðan árangur væri verið að kanna hvort hægt væri að grípa til frekari aðgerða á landamærunum. Tillögur þess efnis yrðu sendar heilbrigðisráðherra á næstu dögum. Meðal hugmynda sem ræddar hefðu verið væri að sannreyna upplýsingar fólks um dvalarstað og að skylda það til að dvelja í sóttvarnarhúsi ef vafi léki á því hvort það héldi sóttkví.
Sóttvarnalæknir var spurður að því á fundinum hvort mögulegt yrði að halda hátíðir í sumar. Hann kvaðst ekki geta sagt til um það núna hvernig reglurnar yrðu þá. Það þyrfti að sjá hvernig gengi að bólusetja.
Ef það tekst að halda góðu ástandi og tryggja að við fáum ekki smit í gegnum landamærin að þá náttúrulega munum við reyna að hafa umhverfið og allt lífið eins frjálslegt eins og mögulegt er nú í sumar, þannig að ég er bara tiltölulega vongóður með það.
Þórólfur sagði að það væru vissulega vonbrigði að líklega yrði ekki af rannsókn Pfizer hér á landi, en hvatti fólk til að gleðjast yfir þeim árangri sem hefði náðst. Ef af rannsókninni hefði orðið hefði Ísland gefið frá sér það bóluefni stjórnvöld hafa tryggt kaup á.
Ef af þessu hefði orðið þá hefði öðrum verið úthlutað án gjalds því bóluefni sem við höfum tryggt okkur kaup á og ekki þurft að nota rannsóknarinnar vegna.